Απόφαση της Μεικτής Επιτροπής του ΕΟΧ

αριθ. 8/2000

της 4ης Φεβρουαρίου 2000

για την τροποποίηση του παραρτήματος IV (Κοινωνικές ασφαλίσεις) της συμφωνίας για τον ΕΟΧ

Η ΜΕΙΚΤΗ ΕΠΙΤΡΟΠΗ ΤΟΥ ΕΟΧ,

Έχοντας υπόψη τη συμφωνία για τον Ευρωπαϊκό Οικονομικό Χώρο, όπως τροποποιήθηκε από το πρωτόκολλο προσαρμογής της συμφωνίας για τον Ευρωπαϊκό Οικονομικό Χώρο, εφεξής "η συμφωνία", και ιδίως το άρθρο 98,

Εκτιμώντας τα ακόλουθα:

(1) Το παράρτημα VI της συμφωνίας τροποποιήθηκε με την απόφαση αριθ. 81/1999 της Μεικτής Επιτροπής του ΕΟΧ, της 25ης Ιουνίου 1999(1).

(2) Ο κανονισμός (ΕΚ) αριθ. 307/1999 του Συμβουλίου, της 8ης Φεβρουαρίου 1999, για τροποποίηση του κανονισμού (ΕΟΚ) αριθ. 1408/71 περί εφαρμογής των συστημάτων κοινωνικής ασφάλισης στους μισθωτούς, στους μη μισθωτούς και στα μέλη των οικογενειών τους που διακινούνται εντός της Κοινότητας και του κανονισμού (ΕΟΚ) αριθ. 574/72 περί του τρόπου εφαρμογής του κανονισμού (ΕΟΚ) αριθ. 1408/71, ούτως ώστε να επεκταθούν και στους σπουδαστές(2), πρέπει να ενσωματωθεί στη συμφωνία,

ΑΠΟΦΑΣΙΖΕΙ:

Άρθρο 1

Το σημείο 1 [Κανονισμός (ΕΟΚ) αριθ. 1408/71 του Συμβουλίου] του παραρτήματος VI της συμφωνίας τροποποιείται ως εξής:

1. Προστίθεται η ακόλουθη περίπτωση: "- 399 R 0307: Κανονισμός (ΕΚ) αριθ. 307/1999 της Επιτροπής, της 8ης Φεβρουαρίου 1999 (ΕΕ L 83 της 12.2.1999, σ. 1)."

2. Στην προσαρμογή κ), τίτλος "ΙΣΤ. ΙΣΛΑΝΔΙΑ", προστίθεται το ακόλουθο σημείο: "3. Τα πρόσωπα που είναι ασφαλισμένα στην Ισλανδία, έχουν τη διαμονή τους σ' αυτή και είναι εγγεγραμμένα στο εθνικό μητρώο, τα οποία συνεχίζουν τις σπουδές τους σε κράτος άλλο από αυτό στο οποίο εφαρμόζεται ο παρών κανονισμός, καλύπτονται από το ισλανδικό σύστημα κοινωνικής ασφάλισης. Η ασφάλιση του σπουδαστή είναι ανεξάρτητη από τη διάρκεια των σπουδών. Στην περίπτωση μεταφοράς της διαμονής ή της ενεργού απασχόλησης, από την Ισλανδία σε κράτος άλλο από αυτό στο οποίο εφαρμόζεται ο παρών κανονισμός, η ασφαλιστική κάλυψη του σπουδαστή παύει να ισχύει."

3. Στην προσαρμογή κ), τίτλος "ΙΗ. ΝΟΡΒΗΓΙΑ", προστίθεται το ακόλουθο σημείο: "4. Τα πρόσωπα που είναι ασφαλισμένα στη Νορβηγία, στα οποία εφαρμόζεται ο παρών κανονισμός, που λαμβάνουν δάνειο ή υποτροφία από το κρατικό ταμείο σπουδαστικών δανείων (Statens lanekasse for utdanning), και τα οποία συνεχίζουν τις σπουδές τους σε κράτος άλλο από αυτό στο οποίο εφαρμόζεται ο παρών κανονισμός, καλύπτονται από το νορβηγικό εθνικό σύστημα κοινωνικής ασφάλισης. Όσον αφορά τις σπουδές στη Δανία, τη Φινλανδία, την Ισλανδία και τη Σουηδία, ο σπουδαστής πρέπει να είναι επίσης εγγεγραμμένος στο νορβηγικό μητρώο. Η ασφάλιση του σπουδαστή είναι ανεξάρτητη από τη διάρκεια των σπουδών. Στην περίπτωση ενεργού απασχόλησης σε κράτος άλλο από αυτό στο οποίο εφαρμόζεται ο παρών κανονισμός, η ασφαλιστική κάλυψη του σπουδαστή παύει να ισχύει."

Άρθρο 2

Στο σημείο 2 [Κανονισμός (ΕΟΚ) αριθ. 574/72 του Συμβουλίου] του παραρτήματος VI της συμφωνίας, προστίθεται η ακόλουθη περίπτωση: "- 399 R 0307: Κανονισμός (ΕΚ) αριθ. 307/1999 της Επιτροπής, της 8ης Φεβρουαρίου 1999 (ΕΕ L 38 της 12.2.1999, σ. 1)."

Άρθρο 3

Τα κείμενα του κανονισμού (ΕΚ) αριθ. 307/1999 στην ισλανδική και νορβηγική γλώσσα, τα οποία προσαρτώνται στις αντίστοιχες γλωσσικές αποδόσεις της παρούσας απόφασης, είναι αυθεντικά.

Άρθρο 4

Η παρούσα απόφαση αρχίζει να ισχύει στις 5 Φεβρουαρίου 2000, υπό την προϋπόθεση ότι έχουν πραγματοποιηθεί προς τη Μεικτή Επιτροπή του ΕΟΧ όλες οι κοινοποιήσεις που προβλέπονται στο άρθρο 103 παράγραφος 1 της συμφωνίας(3).

Άρθρο 5

Η παρούσα απόφαση δημοσιεύεται στο τμήμα ΕΟΧ και στο συμπλήρωμα ΕΟΧ της Επίσημης Εφημερίδας των Ευρωπαϊκών Κοινοτήτων.

Βρυξέλλες, 4 Φεβρουαρίου 2000.

Για τη Μεικτή Επιτροπή του ΕΟΧ

Ο Πρόεδρος

F. Barbaso

(1) ΕΕ L 296 της 23.11.2000, σ. 37.

(2) ΕΕ L 38 της 12.2.1999, σ. 1.

(3) Δεν έχουν αναφερθεί συνταγματικές απαιτήσεις.